Document ID: 32014R0497

ΚΑΝΟΝΙΣΜΌΣ (ΕΕ) αριθ. 497/2014 ΤΗΣ ΕΠΙΤΡΟΠΉΣ
της 14ης Μαΐου 2014
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, καθώς και του παραρτήματος του κανονισμού (ΕΕ) αριθ. 231/2012 της Επιτροπής όσον αφορά τη χρήση της αντβαντάμης ως γλυκαντικού
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 14,
Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο κανονισμός (ΕΕ) αριθ. 231/2012 της Επιτροπής (3) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008.
(3)
Οι εν λόγω κατάλογοι δύνανται να επικαιροποιηθούν σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε ύστερα από αίτηση.
(4)
Τον Μάιο του 2010 υποβλήθηκε αίτηση για έγκριση της χρήσης της αντβαντάμης ως γλυκαντικού σε διάφορες κατηγορίες τροφίμων. Στη συνέχεια, η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
(5)
Υπάρχει η τεχνολογική ανάγκη να χρησιμοποιηθεί η αντβαντάμη ως γλυκαντικό έντονης γλυκαντικής ικανότητας σε διάφορα τρόφιμα και επιτραπέζια προϊόντα, προκειμένου να αντικαταστήσει τα θερμιδικά σάκχαρα (σακχαρόζη, γλυκόζη, φρουκτόζη κ.λπ.) έτσι ώστε να μειωθεί η θερμιδική αξία των εν λόγω τροφίμων. Η προσθήκη αντβαντάμης ως γλυκαντικού για τις κατηγορίες τροφίμων στις οποίες επιτρέπεται η χρήση γλυκαντικών με υψηλή γλυκαντική ικανότητα σύμφωνα με το παράρτημα II του κανονισμού (ΕΚ) αριθ. 1333/2008 θα παρέχει στους κατασκευαστές μεγαλύτερη ευελιξία όσον αφορά τη σύνθεση των τροφίμων με μειωμένη ενεργειακή αξία που έχουν παρόμοια γευστικά χαρακτηριστικά με τα ισοδύναμα τρόφιμα με πλήρη ενεργειακή αξία. Οι αρωματικές και γλυκαντικές ιδιότητες της αντβαντάμης, σε συνδυασμό με τα καλά της χαρακτηριστικά σταθερότητας, σημαίνουν ότι η αντβαντάμη αποτελεί μια εναλλακτική επιλογή απέναντι στα ήδη εγκεκριμένα γλυκαντικά με υψηλή γλυκαντική ικανότητα, που θα προσφέρει στους καταναλωτές και στη βιομηχανία τροφίμων τη δυνατότητα επιλογής από ένα ευρύτερο φάσμα γλυκαντικών, περιορίζοντας έτσι την πρόσληψη κάθε επιμέρους γλυκαντικής ουσίας.
(6)
Η Ευρωπαϊκή Αρχή για την Ασφάλεια των Τροφίμων («η Αρχή») αξιολόγησε την ασφάλεια της αντβαντάμης όταν χρησιμοποιείται ως πρόσθετο τροφίμων και διατύπωσε τη γνώμη της στις 31 Ιουλίου 2013 (4). Η Αρχή καθόρισε ως αποδεκτή ημερήσια πρόσληψη (ΑΗΠ) για την αντβαντάμη τα 5 mg/kg σωματικού βάρους ανά ημέρα. Σύμφωνα με τις συντηρητικές εκτιμήσεις για την έκθεση στην αντβαντάμη ενηλίκων και ανηλίκων καταναλωτών σε υψηλά επίπεδα χρήσης, η πρόσληψη ήταν μικρότερη από την ΑΗΠ για τα προτεινόμενα επίπεδα χρήσης. Αφού συνεκτίμησε όλα τα στοιχεία σχετικά με τη σταθερότητα, τα προϊόντα αποδόμησης, την τοξικολογία και την έκθεση, η Αρχή κατέληξε στο συμπέρασμα ότι η αντβαντάμη δεν θα προκαλούσε ανησυχίες ως προς την ασφάλεια για τις προτεινόμενες χρήσεις και στα χρησιμοποιούμενα επίπεδα χρήσης ως γλυκαντικό.
(7)
Ως εκ τούτου, είναι σκόπιμο να εγκριθεί η χρήση της αντβαντάμης ως γλυκαντικού στις κατηγορίες τροφίμων που αναφέρονται στο παράρτημα I του παρόντος κανονισμού και να αποδοθεί το Ε 969 ως αριθμός Ε για το εν λόγω πρόσθετο τροφίμων.
(8)
Οι προδιαγραφές για την αντβαντάμη θα πρέπει να περιληφθούν στον κανονισμό (ΕΕ) αριθ. 231/2012 αφού η ουσία συμπεριληφθεί για πρώτη φορά στον ενωσιακό κατάλογο προσθέτων τροφίμων ο οποίος περιλαμβάνεται στο παράρτημα II του κανονισμού (ΕΚ) αριθ. 1333/2008.
(9)
Κατά συνέπεια, θα πρέπει να τροποποιηθούν αναλόγως οι κανονισμοί (ΕΚ) αριθ. 1333/2008 και (ΕΕ) αριθ. 231/2012.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα I του παρόντος κανονισμού.
Άρθρο 2
Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαΐου 2014.

Labels: 0
3
17